Narodna skupština
20011008

Čini mi se da je osnovni problem u našem radu - zajednički naš problem, i pozicije i opozicije - u tome što ne shvatamo dovoljno da je Skupština zakonodavno telo, koje radi vrlo konkretne poslove, a da je tek u drugom planu i na poseban način prostor u kome političke stranke agituju za svoje programe. Svi smo mi ovde došli kao predstavnici svojih političkih stranaka i svimi, na ovaj ili onaj način, propagiramo svoje stranačke programe. Međutim, u tome smo izgleda potpuno izgubili meru, pa povremeno izgleda da ovaj dom nije mesto gde se donose zakoni, no da je arena gde političke stranke vrše svoju predizbornu i postizbornu kampanju. Prirodno je da stranke zastupaju svoje stranačke programe, ali nije prirodno da se zamagli i da se potisne osnovna funkcija Skupštine. Ruku na srce, na isti način ponašale su se ranije i neke opozicione stranke koje su sada na vlasti. To treba takođe pomenuti. To je ono što je stvaralo lošu atmosferu u onom parlamentu, to stvara lošu atmosferu i u ovom sazivu.